EU เตรียมรับมือ “รัสเซีย” หยุดส่ง “ก๊าซ” เหตุวิกฤตขัดแย้งยูเครน
EU เตรียมรับมือหากรัสเซียตัดสินใจระงับการส่งก๊าซธรรมชาติในภูมิภาค หลังจากรัสเซียเปิดฉากบุกโจมตียูเครนและถูกนานาชาติคว่ำบาตร
EU เตรียมรับมือหากรัสเซียตัดสินใจระงับการส่งก๊าซธรรมชาติในภูมิภาค หลังจากรัสเซียเปิดฉากบุกโจมตียูเครนและถูกนานาชาติคว่ำบาตร
4 มี.ค. 2565

ผู้สื่อข่าวรายงานว่า สหภาพยุโรป หรือ EU เตรียมพร้อมรับมือหากรัสเซียตัดสินใจระงับการส่งก๊าซธรรมชาติในภูมิภาค หลังจากที่รัสเซียเปิดฉากบุกโจมตียูเครนและถูกนานาชาติคว่ำบาตร
คาดรี ซิมสัน คณะกรรมาธิการด้านนโยบายของ EU ให้สัมภาษณ์สำนักข่าวซีเอ็นบีซีว่า “เราเห็นจากคราวก่อนที่รัสเซียบุกยึดไครเมีย ซึ่งเราได้ใช้มาตรการคว่ำบาตรที่อาจทำให้รัสเซียโต้กลับ เราจึงได้เตรียมพร้อมสำหรับการตอบโต้จากรัสเซียที่อาจรวมถึงภาคพลังงาน เรามีแผนรองรับหากรัสเซียระงับการส่งออกก๊าซธรรมชาติบางส่วนหรือทั้งหมด”
ทั้งนี้ EU ใช้ก๊าซธรรมชาติส่วนใหญ่ที่นำเข้าจากรัสเซีย โดยในปี 2563 รัสเซียส่งออกก๊าซธรรมชาติคิดเป็นสัดส่วน 43.4% ของปริมาณก๊าซทั้งหมดใน EU ตามด้วยนอร์เวย์ซึ่งส่งออกอยู่ที่ 20%
อย่างไรก็ดี หลังจากที่บรรดาชาติตะวันตกออกมาตรการคว่ำบาตรขั้นรุนแรงต่อรัสเซียหลังเปิดฉากบุกยูเครนเมื่อสัปดาห์ที่ผ่านมา ได้สร้างความกังวลว่า รัสเซียอาจหาทางตอบโต้ด้วยการระงับส่งออกก๊าซธรรมชาติให้กับยุโรป
ทางด้านนางเออร์ซูลา ฟอน เดอร์ เลเยน ประธานคณะกรรมาธิการยุโรป (EC) ระบุว่า “เราไม่อาจพึ่งพิงซัพพลายเออร์ที่คุกคามเราอย่างเปิดเผย จึงต้องมองหาซัพพลายเออร์รายอื่น”
ทั้งนี้ ยุโรปประสบปัญหาราคาพลังงานที่พุ่งสูงขึ้นในช่วงหลายเดือนที่ผ่านมา การที่รัสเซียตัดสินใจบุกโจมตียูเครนนั้นยิ่งสร้างแรงกดดันเพิ่มขึ้นต่อภาคพลังงาน โดยราคาสัญญาก๊าซส่งมอบเดือนใกล้ของเนเธอร์แลนด์พุ่งทำนิวไฮที่ระดับ 205 ดอลลาร์/ตันเมื่อวันพุธที่ผ่านมา (2 มี.ค.2565)